Návrh rozhodnutie Rady, ktorým sa mení a dopĺňa Návrh rozhodnutia Rady o podpise a uzavretí Medzinárodnej dohody o káve z roku 2007 Európskym spoločenstvom /* KOM/2008/0244 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 5.5.2008 KOM (2008) 244 v konečnom znení Návrh ROZHODNUTIE RADY, ktorým sa mení a dopĺňa návrh rozhodnutia Rady o podpise a uzavretí Medzinárodnej dohody o káve z roku 2007 Európskym spoločenstvom (predložený Komisiou) DÔVODOVÁ SPRÁVA Dňa 27. marca 2008 Komisia prijala návrh rozhodnutia o podpise a uzavretí Medzinárodnej dohody o káve z roku 2007 Európskym spoločenstvom. Dokument Komisie mal referenčné číslo KOM(2008) 157 v konečnom znení. Bol postúpený Rade na prijatie. Je však potrebné uviesť, že článok 40 ods. 4 Medzinárodnej dohody o káve z roku 2007 obsahuje osobitné ustanovenia, ktoré sa týkajú pozície Európskeho spoločenstva a uloženia oficiálneho vyhlásenia potvrdzujúceho jeho výlučnú právomoc. Vzhľadom na to, že uvedené vyhlásenie o právomoci nebolo súčasťou návrhu, ktorý už bol schválený, je potrebné návrh doplniť tak, aby Rada mohla rozhodovať o celom postupe podpisu a uzavretia zo strany Európskeho spoločenstva. Cieľom tohto návrhu je teda zmeniť a doplniť akt obsiahnutý v dokumente KOM(2008) 157 v konečnom znení, ktorý bol predložený v rámci prvého postupu, s cieľom pripojiť vyhlásenie o právomoci v súlade s článkom 40 ods. 4 dohody a náležitým spôsobom zmeniť a doplniť znenie článku 2. Keďže v článku 1 znenia, ktoré už bolo schválené, sa neodkazovalo na podpis medzinárodnej dohody o káve, dopĺňa sa aj tento odkaz. Vzhľadom na to, že oficiálny ceremoniál sa má uskutočniť 19. mája 2008 v Londýne, bolo by nanajvýš žiaduce, aby Spoločenstvo mohlo podpísať a uložiť listinu o schválení, vrátane vyhlásenia o právomoci, v rovnaký deň. Z tohto dôvodu sa žiada o zrýchlený postup, aby Rada mohla rozhodnúť pred uvedeným dátumom. Návrh ROZHODNUTIE RADY, ktorým sa mení a dopĺňa návrh rozhodnutia Rady o podpise a uzavretí Medzinárodnej dohody o káve z roku 2007 Európskym spoločenstvom RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2 prvým pododsekom, so zreteľom na návrh Komisie, keďže: (1) V článku 40 ods. 4 Medzinárodnej dohody o káve z roku 2007 sa ustanovuje, že Európske spoločenstvo u depozitára uloží vyhlásenie potvrdzujúce jeho výlučnú právomoc vo veciach, ktoré upravuje dohoda. (2) Prostredníctvom návrhu obsiahnutého v dokumente KOM(2008) 157 v konečnom znení bolo Rade navrhnuté, aby schválila Medzinárodnú dohodu o káve z roku 2007, avšak uvedené vyhlásenie nebolo pripojené. (3) Je preto potrebné zmeniť a doplniť návrh obsiahnutý v dokumente KOM(2008) 157 v konečnom znení tak, aby sa doň začlenilo uvedené vyhlásenie a aby sa vykonali niektoré menšie zmeny. (4) Začlenenie vyhlásenia umožní Európskemu spoločenstvu ukončiť postup podpisu a schválenia Medzinárodnej dohody o káve z roku 2007 v čo najkratšom čase. ROZHODLA TAKTO: Článok 1 Článok 1 návrhu obsiahnutého v dokumente KOM(2008) 157 v konečnom znení sa mení a dopĺňa takto: „Medzinárodná dohoda o káve z roku 2007 sa týmto podpisuje a schvaľuje v mene Európskeho spoločenstva. Text dohody je pripojený k tomuto rozhodnutiu.“ Článok 2 Článok 2 návrhu obsiahnutého v dokumente KOM(2008) 157 v konečnom znení sa mení a dopĺňa takto: „Predseda Rady sa poveruje určiť do 31. augusta 2008 osobu splnomocnenú na podpis dohody a na uloženie u depozitára listiny o schválení v mene Spoločenstva spolu s vyhlásením o právomoci, ktoré je pripojené k tomuto rozhodnutiu, v súlade s článkom 40 dohody.“ V Bruseli Za Radu predseda PRÍLOHA VYHLÁSENIE EURÓPSKEHO SPOLOČENSTVA V SÚLADE S ČLÁNKOM 40 ODS. 4 MEDZINÁRODNEJ DOHODY O KÁVE Z ROKU 2007 V súlade s článkom 40 ods. 4 Medzinárodnej dohody o káve z roku 2007 sa v tomto vyhlásení uvádzajú právomoci, ktoré členské štáty preniesli na Spoločenstvo, vo veciach, ktoré upravuje dohoda. Európske spoločenstvo vyhlasuje, že v súlade so Zmluvou o založení Európskeho spoločenstva patria veci, ktoré upravuje dohoda, do výlučnej právomoci Európskeho spoločenstva v rámci spoločnej obchodnej politiky, a preto členské štáty nebudú dohodu ratifikovať.